FI Euroopan unionin virallinen lehti C 25/18

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 25/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ARROZ CAROLINO DO BAIXO MONDEGO”

EU-nro: PT-PGI-0005-0966–21.2.2012

SAN ( ) SMM ( X )

1. Nimi

”Arroz Carolino do Baixo Mondego”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Arroz Carolino do Baixo Mondego viittaa Oryza sativa L. -lajin Japonica-alalajin Baixo Mondegon alueella viljeltyjen eri lajikkeiden, kuten Aríete, EuroSis, Augusto, Vasco ja Luna, esikuorittuihin ja hiottuihin riisinjyviin, joista on poistettu akana, joiden kosteuspitoisuus on enintään 13 prosenttia ja joilla on seuraavat ominaisuudet:

Raa’an hiotun jyvän lajikeominaisuudet

Pituuden perusteella Arroz Carolino do Baixo Mondego -riisinjyvä luokitellaan pitkäjyväiseen A-tyyppiin. Jyvä on valkoinen ja lasimaisen kiiltävä.

Raa’an jyvän kemialliset ominaisuudet

Muuttuja Vähimmäisarvo Enimmäisarvo Amyloosipitoisuus (% kuiva-aineesta) 17,5 22,5 Proteiinipitoisuus (% kuiva-aineesta) 6,1 7,2 Rasvapitoisuus (% kuiva-aineesta) 0,54 0,95 Kokonaistuhkapitoisuus (% kuiva-aineesta) 0,30 0,45

Fyysiset ominaisuudet

Muuttuja Vähimmäisarvo Enimmäisarvo Kokonaiset jyvät (%) 60 68

Reologiset ominaisuudet

Muuttuja Vähimmäisarvo Enimmäisarvo Viskositeetti (cP) 2 900 3 700 Uuskiteytyminen (cP) 50 500

Kypsytysominaisuudet

Muuttuja Vähimmäisarvo Enimmäisarvo Lujuus* (kg/cm2) 0,9 1,2 Keittoaika (min) 10 12 Veden imeytyminen (%) 13 20 Tilavuuden kasvu (moninkertaistuminen) 2,09 2,49 Hajoaminen (%) 1 2

3.3 Rehu (ainoastaan eläinperäiset tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Arroz Carolino do Baixo Mondego -riisin tuotannon kylvöstä sadonkorjuuseen on tapahduttava 4 kohdassa yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

Erityisissä päällysmerkinnöissä on oltava seuraavat tiedot:

Valvonnasta ja varmentamisesta vastaavan elimen nimi ja vastaava sarjanumerolla varustettu varmennusmerkki;

jäljempänä esitetyn mallin mukainen Arroz Carolino do Baixo Mondego -riisin tunnus:

4. Maantieteellisen alueen tarkka rajaus

Arroz Carolino do Baixo Mondego -riisin maantieteellinen tuotantoalue käsittää seuraavat taajamat: Ançã (Cantanheden kunta); Ameal, Antuzede, Arzila, Ribeira de Frades, São João do Campo, S. Martinho do Bispo ja Taveiro (Coimbran kunta); Anobra (Condeixa-a-Novan kunta); Alqueidão, Lavos, Paião, Borda do Campo, Maiorca, Ferreira-a-Nova, Santana ja Vila Verde (Figueira da Fozin kunta); Tentúgal, Meãs do Campo, Carapinheira, Montemor-o-Velho, Gatões, Abrunheira, Liceia, Verride, Ereira, Vila Nova da Barca, Pereira ja Santo Varão (Montemor-o-Velhon kunta); Louriçal (Pombalin kunta); Alfarelos, Brunhós, Gesteira, Granja do Ulmeiro, Samuel, Soure, Vila Nova de Anços ja Vinha da Rainha (Souren kunta).

5. Yhteys maantieteelliseen alkuperään

Maantieteellisen alueen erityisyys

Baixo Mondegon ilmasto poikkeaa alueen maantieteellisen sijainnin perusteella kaikista muista riisintuotantoalueista erityisesti Tejon ja Sadon laaksoissa. Se eroaa riisin kasvukauden kaikissa vaiheissa ja erityisesti jyvien muodostumisesta kypsymiseen ja sadonkorjuuseen ulottuvana aikana muista alueista seuraavien tekijöiden perusteella: 1) päivänvalon vähäisempi määrä (1 627 valoisaa tuntia koko kasvukaudella, mistä noin 500 tuntia keskittyy jyvien muodostumisen ja kypsymisen väliselle ajanjaksolle); 2) leudommat keskilämpötilat ja vähäisemmät lämpötilanvaihtelut sekä korkea ilman suhteellinen kosteus; 3) vähäisempi auringon kokonaissäteily (noin 29 Kcal/cm2 elo- ja syyskuussa).

Tuotteen erityisyys

Alhaisemmat lämpötilat ja auringonpaisteen vähäisempi määrä ajankohtana ennen sadonkorjuuta ja sadon kypsyessä ovat viljelyyn ja ympäristöön liittyviä erityistekijöitä, jotka vaikuttavat riisin hitaaseen kypsymiseen ja siten myös sen erilaiseen kemialliseen koostumukseen.

Juuri riisinjyvien kypsymisvaiheessa auringon kokonaissäteily vähenee voimakkaasti, jolloin kypsymisprosessi tapahtuu tasaisemmin ja kestää pidempään, mikä on hitaasti kypsyvän Arroz Carolino do Baixo Mondego -riisin erityispiirre.

Arroz Carolino do Baixo Mondego on A-tyypin pitkäjyväinen, väriltään ja biometrialtaan yhtenäinen riisi, jonka amyloosipitoisuus on keskimääräinen (17,5–22,5 % kuiva-aineesta), keittoaika lyhyt (10–12 min), lujuus keskimääräinen (0,9–1,2 kg/cm2) ja uuskiteytyminen vähäistä.

Tarkasteltaessa samoista lajikkeista saatuja tietoja voidaan todeta, että Baixo Mondegon maantieteelliseltä alueelta peräisin olevien näytteiden amyloosipitoisuus on noin 2 prosenttia korkeampi ja että niiden viskositeetti yhdistyneenä aistinvaraisiin ominaisuuksiin (aromi ja maku) ovat tekijöitä, jotka erottavat ne muilla riisinviljelyalueilla tuotetusta riisistä. Väri on erittäin puhdas ja yhtenäinen.

Nämä Baixo Mondegon riisinviljelyalueen erityispiirteet johtuvat edellä kuvatuista viljelyyn ja ympäristöön liittyvistä tekijöistä, jotka saavat aikaan riisinjyvien hitaan kypsymisen pellolla ja ovat ratkaisevan tärkeitä Arroz Carolino do Baixo Mondego -riisin aistinvaraisten laatuominaisuuksien kannalta.

Maistajapaneelin suorittaman vedessä keitettyjen Arroz Carolino do Baixo Mondego -riisinjyvien aistinvaraisen arvioinnin perusteella sen jyvät ovat tavalliseen carolino-riisiin verrattuna selvästi irtonaisempia, kermamaisempia, pehmeämpiä ja pinnaltaan sileämpiä ja öljymäisempiä.

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Baixo Mondegon ilmaston erityispiirteet saavat aikaan Arroz Carolino do Baixo Mondego -riisin jyvien hitaamman muodostumisen ja kypsymisen, mikä vahvistaa laatuun liittyviä fysiologisia mekanismeja, kuten

— korkeamman amyloosipitoisuuden kehittymistä;

— ehyiden jyvien suurempaa osuutta, joka aiheutuu siitä, että jyviin syntyy vähemmän halkeamia kasvuvaiheen lopulla tai kypsymisvaiheessa.

Eritelmän julkaisutiedot

(Asetuksen 6 artiklan 1 kohdan toinen alakohta)

http://www.dgadr.mamaot.pt/images/docs/val/dop_igp_etg/Valor/CE_Arroz_Carolino_B.Mondego.pdf

(1) EUVL L 343, 14.12.2012, s. 1.